ཞར་བྱུང་ཕྱི་ནང་གི་ཁྱད་པར་ཅུང་ཙམ་བཤད་པ་ལ།ལྟ་བ་དང་།སྐྱབས་གནས་ལྷ་དང་།སྟོན་པ་དང་།སྤྱོད་པ་དང་།འབྲས་བུ་དང་ལྔའི་སྒོ་ནས་ཁྱད་པར་ཡོད་པའི་ཕྱིར།དང་བོ་ཡོད་དེ།ཕྱི་བས་ནི་ལྟ་བ་རྟག་ཆད་གང་རུང་དུ་ལྟ་ཞིང་བཀའ་རྟགས་ཀྱི་ཕྱག་རྒྱའི་མདོ་བཞི་ཁས་མི་ལེན་ཞིང་།ནང་བས་ནི་དེ་ལས་ལྡོག་པས་ཁྱད་པར་དུ་འཕགས་པའི་ཕྱིར་ཏེ།མདོ་ཕྲན་ལས།མུ་སྟེགས་ལྟ་བ་ཤིན་ཏུ་མི་བདེན་ཏེ།ང་དང་བདག་ནི་ཡོད་པ་མ་ཡིན་ནོ།།ཞེས་དང་།དབུས་གཏེར་ཚད་མ་སྨྲ་བའི་སེང་གེ་ལས།བོན་གྱི་མདོ་བཞི་ཁས་ལེན་པ་ནི་གཤེན་རབ་ལ།དེ་ཁས་མི་ལེན་པ་ནི་མུ་སྟེགས་པའོ།།མདོ་བཞི་ནི།འདུས་བྱས་ཐམས་ཅད་ཀྱི་མདོ་མི་རྟག་པ།ཟག་པ་དང་བཅས་པ་ཐམས་ཅད་ཀྱི་མདོ་སྡུག་བསྔལ་བ།བོན་ཐམས་ཅད་ཀྱི་མདོ་བདག་མེད་པ།མྱ་ངན་ལས་འདས་པའི་མདོ་ཐམས་ཅད་ཞི་བའོ།།ལྟ་བ་ནི་བདག་དང་བཅས་པ་དང་།བདག་མེད་པའོ།།ཞེས་གསུངས་པའི་ཕྱིར།གཉིས་པ་ཡོད་དེ།ཕྱི་བས་ནི།ཚངས་པ་དང་ཁྱབ་འཇུག་དབང་ཕྱུག་སོགས་འཇིག་རྟེན་གྱི་ལྷ་ལ་སྐྱབས་གནས་སུ་འཛིན་ལ།ནང་བས་ནི།དཀོན་མཆོག་གསུམ་སྐྱབས་གནས་སུ་འཛིན་པས་ཁྱད་པར་དུ་འཕགས་པའི་ཕྱིར།གསུམ་པ་ཡོད་དེ།ཕྱི་བས་ནི།དབང་ཕྱུག་སོགས་ཐུན་མོང་གི་གྲུབ་རྟགས་དང་ལྡན་པའི་ལོག་ལྟའི་རྟུལ་ཤུགས་ཅན་ལ་སྟོན་པར་འཛིན་ཞིང་།ནང་བ་གཤེན་རབ་པས་ནི།རྣམ་པ་ཐམས་ཅད་མཁྱེན་པའི་རྫོགས་པའི་སངས་རྒྱས་ལ་སྟོན་པར་འཛིན་པས་ཁྱད་པར་དུ་འཕགས་པའི་ཕྱིར།སྨྲ་བའི་སེང་གེ་ལས།ལྷ་ནི་གཤེན་རབ་ཐུགས་རྗེ་ཅན།དབང་ཕྱུག་ཐེར་ཟུག་པའོ།།ཞེས་སོ།།བཞི་བ་ཡོད་དེ།ཕྱི་བས་ནི།ཕལ་ཆེར་སྡིག་པའི་སྤྱོད་པའམ།རང་སྣང་གང་དགའི་བྱ་བ་དང་།འགའ་ཞིག་གིས་མེ་ལྔ་བརྟེན་པ་དང་།དབྱུག་གུ་གསུམ་པ་སོགས་ངལ་བ་དོན་མེད་ཁོ་ནར་སྤྱོད་པ་ལ།ནང་བས་ནི།སྒྲིབ་སྦྱོང་གི་ཚོགས་གཉིས་བསགས་པའི་ཐབས་ཕྱིན་ཅི་མ་ལོག་པ་ཅི་རིགས་ལ་འབད་པས་ཁྱད་པར་དུ་འཕགས་པའི་ཕྱིར།ལྔ་བ་ཡོད་དེ།ཕྱི་བས་ནི།རང་སྣང་གི་ལྷ་མངོན་ཞེན་དུ་བསྒོམས་པས་དབང་ཕྱུག་སོགས་དྲེགས་པ་ཅན་ཐོབ་པ་དང་།རང་རྒྱུད་རྩུབ་པ་དང་།འཇིག་རྟེན་ལ་ཞེན་ཆགས་ཆེ་བར་འགྱུར་བ་དང་།ཕྱལ་བར་བསྒོམས་པས་གཟུགས་མེད་དམ་འབྱུང་བའི་བག་ལ་ཞ་བའི་ཉེ་འཁོར་ཐོབ་པར་འགྱུར་ལ།ནང་བས་ནི་མཐར་ཐུག་མཁྱེན་བརྩེ་ནུས་གསུམ་དང་སྐུ་དང་ཡེ་ཤེས་དཔག་ཏུ་མེད་པའི་བདག་ཉིད་རྫོགས་པའི་སངས་རྒྱས་ཐོབ་པར་འགྱུར་བས་ཁྱད་པར་དུ་འཕགས་པའི་ཕྱིར་ཏེ།ལམ་རིམ་སུམ་བརྒྱ་བ་ལས།སྐྱབས་གནས་སྟོན་པ་ལྟ་སྤྱོད་འབྲས་བུ་ཡིས།།ཕྱི་རོལ་ནང་བའི་ཁྱད་པར་འབྱེད་པར་བྱེད།།ཞེས་གསུངས་པའི་ཕྱིར།།